**РАБОТНИК ЗАГИВА ПРИ РАЗТОВАРВАНЕ НА СТЪКЛОПАКЕТИ**

**I. Обстоятелства**

В деня на злополуката търговско дружество е доставило със собствен транспорт изработени в предприятието стъклопакети, които са подредени в 6 колони – по 3 бр. на страна, поставени на пирамида /статив/ приспособена за транспортиране на стъклопакети, ПВЦ и алуминиева дограма. Същите е следвало да бъдат качени и разтоварени на трети етаж от строяща се сграда, на около 14 метра от земята.

За целта двама работници, придружаващи товара и имащи задачата да разтоварят и складират същия в помещение на третия етаж, са използвали стационарен кулокран с дистанционно управление, експлоатиран от строителя и управляван от негов кранист. Работниците закачат пирамидата със завързаните за нея стъклопакети чрез ремъци за куката на крана и я придвижват на височина трети етаж. Същата е поставена на изградена временна платформа за извършване на товаро-разтоварни дейности на различни товари на и от височина. Платформата е направена от помощни строителни материали, състоящи се от дървени греди и метални подпори, предназначени за изграждане на кофраж.

По данни на оператора на кулокрана, наставления за правилно поставяне на пирамидата върху платформата са давали пострадалото лице и неговия колега. Същите са казали на краниста да държи пирамидата на въжето в обтегнато състояние и под напрежение, след което заедно с работници на строителя са започнали разтоварване и пренасяне на товара за складиране във вътрешно помещение на сградата.

При поредното разтоварване и пренасяне на стъклопакет от пирамидата, пострадалият полита назад със стъклопакета, който държи в ръце. Изградените временни парапети на товаро-разтоварната платформа се чупят и той пада от височина от около 9,5 метра. Техническият ръководител на строителния обект, след като разбира за злополуката, сигнализира на спешния телефон 112. Пристигналите медицински работници констатират смъртта на лицето.

При огледа на мястото на злополуката е установено, че пирамидата /стативът/ за транспортиране на стъклопакети, се държи в обтегнато нестабилно състояние с ремъци към куката на кулокрана и е стъпила върху платформата на дясната опорна пета, а лявата опорна пета стои във въздуха. В следствие на това първата колона от стъклопакети, която е вързана с обезопасителни колани към пирамидата от дясната страна, е изправена във вертикално положение, дори с лек наклон на дясно, а средната колона от стъклопакети, която е била освободена от обезопасителните колани и от която работещите са разтоварвали стъклопакети е паднала от пирамидата на пода на платформата.

Падналата колона се състои от 7 броя стъклопакети с размери 1,70/0,70 метра и приблизителна тежест общо около 250 кг. Същата е допринесла за счупване на предпазните парапети.

**II. Причини за злополуката, нарушени нормативни актове и лица, допуснали нарушения:**

При извършения оглед на мястото на злополуката е установено, че пирамидата /стативът/ за транспортиране на стъклопакети се държи в обтегнато нестабилно състояние, като само в едната част тя е била върху опора. Това е допринесло за падането на едната колона от стъклопакети и до счупване на предпазните парапети на платформата.

По време на злополуката на товаро-разтоварната платформа са се намирали пострадалото лице и работник на строителя.

Съгласно разработената и утвърдена „Инструкция за безопасно товарене и разтоварване на стъклопакети” е видно, че работещите лица не са спазили изискванията на точки 22; 23 и 24 от нея, а именно:

т. 22. – Стативът се откача от крана, когато работникът е сигурен, че е поставен върху платформата устойчиво и с осигурен наклон против падане.

т. 23. – Забранява се едновременното развързване на всички обвързващи или закрепващи товара средства / колани, скоби и др. /, без да са взети предпазни мерки за стабилизиране на товара.

т. 24. – Непрекъснато се следи дали стативът е плътно стъпил върху платформата.

С действията си горепосочените лица не са изпълнили задължението си при изпълнение на работата, за която са се уговорили, да спазват правилата за здравословни и безопасни условия на труд, с което са нарушили разпоредбата на чл. 126, т. 6 от Кодекса на труда.

По време на проверката са установени и други нарушения на трудовото законодателство, нямащи пряко отношение към трудовия инцидент.

**III. Предприети мерки:**

Приложени са принудителни административни мерки за всички констатирани нарушения и е потърсена административно наказателна отговорност на работодателя.